Notum facimus tam presentibus quam futuris quoniam Milo, quondam comes, pro redemptione anime sue, dedit quidquid habere videbatur in villa nomine Jasant, Sancto Michaeli archangelo, et monachis qui Tornodoro Deo et ipsi sancto Michaeli deserviunt. Auctoritate vero perpetua predictus comes firmavit ut de omni negotio, de raptu, de ventis, de latronum superventu, de campi conflictu, et quicquid contra legem infra terram S. Michaelis, in jam dicta villa acciderit, omni tempore dominio monachorum dimidia pars deveniat. Verum comes Ingelbertus hec nobis conatur auferre. At contra nos autoritate antecessorum nostrorum roborati antiquissimos quoque et seniores ipsius Ingelberti comitis adhibuimus certissimos testes, qui adhuc in carne positi, ita testificantur ut prefati sumus. Ad corroborandum igitur hanc autoritatem, in presentia plurimorum ministrorum comitis Ingelberti, sacramentum manu propria ipsis expedientibus firmavimus scilicet perpetualiter nostri juris hoc esse, nec quemquam hoc posse calumpniari, quod antecessores nostri tenuerent, nosque usque in presens terminus. Testes qui presentes fuerant hii sunt: Hugo, prepositus; Witerius vicecomes. Item, Witerius, major, Fulcherius, etc. (sic).